****

**ΕΛΛΗΝΙΚΗ ΔΗΜΟΚΡΑΤΙΑ Μοσχάτο 29/10/2024**

**ΔΗΜΟΣ ΜΟΣΧΑΤΟΥ-ΤΑΥΡΟΥ Αρ. Πρωτ.: Δ/Υ**

**ΓΡΑΦΕΙΟ ΔΗΜΑΡΧΟΥ**

Ταχ. Δ/νση : Κοραή 36 & Αγ. Γερασίμου

Ταχ. Κώδικας : 18345 ΠΡΟΣ: Πρόεδρο και μέλη ΔΣ

Πληροφορίες :

Τηλ : 213-2019630-631-636-684

E-mail : xypeteon@otenet.gr

**Θέμα: Λήψη απόφασης περί καθορισμού του ελαχίστου περιεχομένου της προκήρυξης για την επιλογή Συμπαραστάτη του Δημότη & της Επιχείρησης στο Δήμο Μοσχάτου-Ταύρου**

Κ. Πρόεδρε,

Έχοντας υπόψη :

1. Τις διατάξεις: του άρθρου 77 παρ. 1 του ν. 3852/10 (ΦΕΚ 87/Α΄/07-06-2010) «Νέα Αρχιτεκτονική της Αυτοδιοίκησης και της Αποκεντρωμένης Διοίκησης – Πρόγραμμα Καλλικράτης», όπως τροποποιήθηκε και ισχύει,
2. Το άρθρο 10 του ν.4804/2021 (ΦΕΚ 90/Α΄/05-06-2021) «Κωλύματα εκλογιμότητας και ασυμβίβαστα», όπως ισχύει,
3. Τη με αρ. 1/661/07-01-2020 (ΑΔΑ: Ω82Μ46ΜΤΛ6-ΩΤ2) Εγκύκλιο του Υπουργείου Εσωτερικών για τον Συμπαραστάτη του δημότη και της επιχείρησης,
4. Την κατά αναλογική εφαρμογή της με αρ. 91/7579/25-01-2024 (ΑΔΑ: ΨΡΤΒ46ΜΤΛ6-ΘΥΟ) Εγκυκλίου του Υπουργείου Εσωτερικών για τον Περιφερειακό Συμπαραστάτη, όπου αποτυπώνεται ρητώς η επικαιροποιημένη, κατόπιν των τροποποιήσεων της νομοθεσίας, διαδικασία επιλογής που ισχύει και για την περίπτωση του Συμπαραστάτη του Δημότη.

Ο Συμπαραστάτης του Δημότη και της Επιχείρησης αποτελεί ένα σημαντικό θεσμό διαμεσολάβησης μεταξύ των πολιτών και των αυτοδιοικητικών αρχών και υπηρεσιών, με σκοπό την ορθή εφαρμογή των νόμων, τον έγκαιρο εντοπισμό και την αποτελεσματική αντιμετώπιση φαινομένων κακοδιοίκησης, τη διασφάλιση της αμεροληψίας των δημοτικών αρχών, την αποτελεσματική προστασία των δικαιωμάτων των πολιτών, την τελέσφορη αντιμετώπιση και επίλυση προβλημάτων και εν τέλει την αναβάθμιση των παρεχόμενων δημοτικών υπηρεσιών, σύμφωνα με τις αρχές της χρηστής και διαφανούς διοίκησης.

Προκειμένου να εφαρμοσθεί ο θεσμός αυτός στο δήμο μας, παρακαλούμε όπως εγκρίνετε το ελάχιστο περιεχόμενο της προκήρυξης για την επιλογή Συμπαραστάτη του Δημότη & της Επιχείρησης στο Δήμο Μοσχάτου-Ταύρου, η οποία έχει ως εξής:

**ΠΡΟΚΗΡΥΞΗ ΓΙΑ ΤΗ ΘΕΣΗ ΤΟΥ ΣΥΜΠΑΡΑΣΤΑΤΗ ΤΟΥ ΔΗΜΟΤΗ ΚΑΙ ΤΗΣ ΕΠΙΧΕΙΡΗΣΗΣ**

**Α. ΠΡΟΣΟΝΤΑ ΣΥΜΠΑΡΑΣΤΑΤΗ**

Ως Συμπαραστάτης του Δημότη και της Επιχείρησης (στο εξής «συμπαραστάτης») επιλέγεται πρόσωπο εγνωσμένου κύρους και εμπειρίας.

**Β. ΑΡΜΟΔΙΟΤΗΤΕΣ ΣΥΜΠΑΡΑΣΤΑΤΗ**

Ο Συμπαραστάτης του δημότη και της επιχείρησης αποτελεί ένα θεσμό διαμεσολάβησης μεταξύ πολιτών, επιχειρήσεων και Δήμου και αποσκοπεί, μεταξύ άλλων, στον έγκαιρο εντοπισμό και την αποτελεσματική αντιμετώπιση φαινομένων κακοδιοίκησης, ορθής εφαρμογής των νόμων, στη διασφάλιση της αμεροληψίας των δημοτικών αρχών και στην αναβάθμιση των παρεχόμενων υπηρεσιών της τοπικής αυτοδιοίκησης προς τους πολίτες και τις επιχειρήσεις, σύμφωνα με τις αρχές της χρηστής και διαφανούς διοίκησης.

Ο συμπαραστάτης δέχεται και διερευνά ενυπόγραφες καταγγελίες άμεσα θιγόμενων φυσικών ή νομικών προσώπων για κακοδιοίκηση εκ μέρους των υπηρεσιών του δήμου, των νομικών του προσώπων και των επιχειρήσεών του. Στις περιπτώσεις αυτές, έργο και αποστολή του συμπαραστάτη είναι η διαμεσολάβηση μεταξύ του θιγόμενου φυσικού ή νομικού προσώπου και της αρμόδιας υπηρεσίας καθώς και η λήψη όλων των απαραίτητων πρωτοβουλιών, προκειμένου να επιλυθούν τα σχετικά προβλήματα, ενώ είναι υποχρεωμένος να απαντά εγγράφως ή ηλεκτρονικά εντός τριάντα (30) ημερών στους ενδιαφερόμενους ως προς τις ενέργειες στις οποίες ο ίδιος προέβη μετά τη λήψη της καταγγελίας τους.

Ο συμπαραστάτης υποστηρίζεται διοικητικά από τις υπηρεσίες του δήμου, οι οποίες είναι υποχρεωμένες να παρέχουν κάθε δυνατή συνδρομή. Κατά την εξέταση των καταγγελιών, ο συμπαραστάτης μπορεί να αιτηθεί και να λάβει στοιχεία από το αρχείο των υπηρεσιών του Δήμου, με την επιφύλαξη των διατάξεων του π.δ. 28/2015 (ΦΕΚ 34/Α΄/23-03-2015) για την πρόσβαση σε δημόσια έγγραφα και στοιχεία.

Εφόσον, ύστερα από εξέταση καταγγελίας, προκύψουν φαινόμενα κακοδιοίκησης, ο συμπαραστάτης δύναται να υποβάλλει συστάσεις προς τις υπηρεσίας του δήμου, για την αποτροπή επανάληψής τους. Η υποβολή καταγγελίας ή αναφοράς στον συμπαραστάτη δεν αναιρεί τη σχετική αρμοδιότητα του Συνηγόρου του Πολίτη, ως ανεξάρτητης αρχής, ούτε τις αρμοδιότητες άλλων ελεγκτικών οργάνων και αρχών.

**Γ. ΙΔΙΟΤΗΤΕΣ ΠΟΥ ΑΠΟΤΕΛΟΥΝ ΚΩΛΥΜΑ Ή ΕΙΝΑΙ ΑΣΥΜΒΙΒΑΣΤΕΣ ΜΕ ΤΗΝ ΙΔΙΟΤΗΤΑ ΤΟΥ ΣΥΜΠΑΡΑΣΤΑΤΗ**

Ως προς το αξίωμα του συμπαραστάτη, έχει εφαρμογή το άρθρο 10 του ν. 4804/2021 (ΦΕΚ 90/Α΄/05-06-2021), περί κωλυμάτων εκλογιμότητας και ασυμβιβάστων των δημοτικών συμβούλων, όπως αυτό έχει τροποποιηθεί και ισχύει [σχετική η αριθ. 518/38218/02-05-2023 εγκύκλιος του Υπουργείου Εσωτερικών (ΑΔΑ: 99Ν146ΜΤΛ6-ΟΩΛ) «Ενημέρωση επί των κωλυμάτων εκλογιμότητας για τις δημοτικές εκλογές της 8ης Οκτωβρίου 2023»].

Ως συμπαραστάτης δεν μπορεί να επιλεγεί αιρετός δήμου ή περιφέρειας ή βουλευτής. Η ανάκληση του συμπαραστάτη για πλημμελή εκτέλεση των καθηκόντων του είναι επιτρεπτή, μετά από ειδικά αιτιολογημένη απόφαση του Δημοτικού Συμβουλίου, με την ίδια πλειοψηφία και διαδικασία που περιγράφηκε για την επιλογή του.

**Δ. ΧΡΟΝΟΣ ΥΠΟΒΟΛΗΣ ΔΗΛΩΣΗ ΥΠΟΨΗΦΙΟΤΗΤΑΣ**

Υποψηφιότητες υποβάλλονται με δήλωση που κατατίθεται στο Προεδρείο του Δημοτικού Συμβουλίου, αυτοπροσώπως ή δια πληρεξουσίου δικηγόρου κατά την έναρξη της διαδικασίας επιλογής.

Η ημερομηνία υποβολής των υποψηφιοτήτων θα προσδιοριστεί με την έκδοση σχετικής πρόσκλησης του Προέδρου του Δημοτικού Συμβουλίου, με θέμα την επιλογή του Συμπαραστάτη, στην οποία θα αναγράφεται η ημερομηνία και ώρα της συνεδρίασης του Δημοτικού Συμβουλίου για την επιλογή.

Για λόγους επαρκούς δημοσιότητας και επειδή η ημερομηνία συνεδρίασης του Δημοτικού Συμβουλίου συμπίπτει με την ημερομηνία υποβολής υποψηφιοτήτων, δέον είναι, το χρονικό διάστημα από την ημέρα δημοσίευσης της Πρόσκλησης μέχρι τη συνεδρίαση του Δημοτικού Συμβουλίου, να είναι μεγαλύτερο από την ελάχιστη προβλεπόμενη στο άρθρο 67 παρ. 4 του ν.3852/2010 προθεσμία τρεις (3) τουλάχιστον πλήρεις ημέρες πριν από την ημέρα που ορίζεται για τη συνεδρίαση.

Προκειμένου να διασφαλίζονται οι αρχές της διαφάνειας και της ίσης μεταχείρισης, η πρόσκληση πρέπει να γνωστοποιηθεί με κάθε πρόσφορο μέσο. Συνεπώς: α) θα δημοσιευτεί υποχρεωτικά, με αναγραφή ολόκληρου του κειμένου στο κατάστημα του Δήμου, β) θα αναρτηθεί στην ιστοσελίδα του Δήμου, γ) θα αναρτηθεί στον διαδικτυακό τόπο του Προγράμματος «Διαύγεια».

Η πρόσκληση θα ισχύει και για τις δύο ψηφοφορίες που προβλέπει ο νομοθέτης για την επιλογή του συμπαραστάτη, είτε αυτές πραγματοποιηθούν στην ίδια συνεδρίαση είτε η επαναληπτική ψηφοφορία πραγματοποιηθεί σε μεταγενέστερη συνεδρίαση. Σε περίπτωση μη επίτευξης εκλογής, δύναται να εκδοθεί εκ νέου προκήρυξη.

Η αίτηση-δήλωση πρέπει να συνοδεύεται από αναλυτικό βιογραφικό σημείωμα καθώς και κάθε άλλο στοιχείο που κατά την κρίση του αιτούντος θα ενισχύσει την υποψηφιότητά του για την πλήρωση της θέσης και από υπεύθυνη δήλωση που θα αναγράφει ότι τα αναφερόμενα στο βιογραφικό σημείωμα είναι αληθή και δεν υφίστανται τα κωλύματα και τα ασυμβίβαστα του άρθρου 10 του ν. 4804/2021.

Πληροφορίες παρέχονται από το Γραφείο Προέδρου του Δημοτικού Συμβουλίου Μοσχάτου-Ταύρου, Δημαρχείο Μοσχάτου, Κοραή 36, 3ος όροφος, τηλ. επικοινωνίας : 213-2019620, 635 κατά τις ώρες 10:00-13:00.

**Ε. ΔΙΑΔΙΚΑΣΙΑ ΕΠΙΛΟΓΗΣ**

Ο συμπαραστάτης του δημότη και της επιχείρησης επιλέγεται με απόφαση του Δημοτικού Συμβουλίου, η οποία λαμβάνεται με μυστική ψηφοφορία και με πλειοψηφία των δύο τρίτων (2/3) του συνόλου των μελών του Δημοτικού Συμβουλίου.

Πριν την έναρξη της μυστικής ψηφοφορίας, ο Πρόεδρος του Δημοτικού Συμβουλίου δίνει το λόγο στους υποψήφιους που το επιθυμούν, προκειμένου να τοποθετηθούν σχετικά με την υποψηφιότητά τους.

Αν δεν επιτευχθεί η επιλογή, η ψηφοφορία επαναλαμβάνεται κατά την ίδια ή μεταγενέστερη συνεδρίαση με την ίδια πλειοψηφία.

*Σημειώνεται ότι η μυστική ψηφοφορία επιλογής του Συμπαραστάτη του δημότη και της επιχείρησης δύναται, με βάση τις διατάξεις του άρθρου 77 παρ. 7α & β του ν. 3852/2010, να πραγματοποιείται σε ειδική συνεδρίαση που διεξάγεται με τηλεδιάσκεψη και μέσω του ειδικού πληροφοριακού συστήματος με την ονομασία ’’Ψηφιακή Κάλπη ΖΕΥΣ’’. Για την εφαρμογή της ψηφιακής διαδικασίας απαιτείται η έκδοση σχετικής κοινής υπουργικής απόφασης, που όμως δεν έχει ακόμη εκδοθεί και συνεπώς δεν μπορεί να χρησιμοποιηθεί για την επιλογή της παρούσας Πρόσκλησης.*

**Στ. ΠΡΟΒΛΕΠΟΜΕΝΗ ΘΗΤΕΙΑ ΚΑΙ ΑΝΤΙΜΙΣΘΙΑ ΤΟΥ ΣΥΜΠΑΡΑΣΤΑΤΗ**

Η θητεία του Συμπαραστάτη ακολουθεί τη θητεία των δημοτικών αρχών. Ωστόσο, είναι επιτρεπτή η ανάκληση του Συμπαραστάτη για πλημμελή εκτέλεση των καθηκόντων του, μετά από ειδικά αιτιολογημένη απόφαση του Δημοτικού Συμβουλίου, με την ίδια πλειοψηφία και την ίδια διαδικασία που περιγράφεται ανωτέρω.

Ο Συμπαραστάτης λαμβάνει Αντιμισθία ισόποση με την Αντιμισθία του Προέδρου του Δημοτικού Συμβουλίου.

**Ζ. ΔΗΜΟΣΙΟΤΗΤΑ ΤΗΣ ΠΡΟΚΗΡΥΞΗΣ**

Ως προς τους κανόνες δημοσιότητας και σύμφωνα με τα προαναφερόμενα, ισχύουν για την παρούσα τα εξής:

α) δημοσιεύεται υποχρεωτικά, με αναγραφή ολόκληρου του κειμένου, στο δημοτικό κατάστημα (άρθρο 97 παρ. 6 εδ. γ του ν. 3463/2006),

β) αναρτάται στην ιστοσελίδα του δήμου (άρθρο 77 παρ. 1 εδ. α του ν. 3852/2010) και

γ) αναρτάται στο διαδικτυακό τόπο του Προγράμματος «Διαύγεια» (άρθρο 2 παρ.4 του ν. 3861/2010).

Η ισχύς της παρούσας προκήρυξης καταλαμβάνει και τις δύο ψηφοφορίες που προβλέπει ο νομοθέτης για την επιλογή του Συμπαραστάτη στην παρ.2 του άρθρου 77 του ν. 3852/2010.

Ο ΔΗΜΑΡΧΟΣ ΜΟΣΧΑΤΟΥ-ΤΑΥΡΟΥ

ΑΝΔΡΕΑΣ Γ. ΕΥΘΥΜΙΟΥ